CELEX: 32021R1962
Language: el
Date: 2021-08-12 00:00:00
Title: Κατ’ εξουσιοδότηση κανονισμός (ΕΕ) 2021/1962 της Επιτροπής της 12ης Αυγούστου 2021 σχετικά με τη διόρθωση του παραρτήματος VI του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ)

12.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 400/16
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1962 ΤΗΣ ΕΠΙΤΡΟΠΗΣ
         της 12ης Αυγούστου 2021
         σχετικά με τη διόρθωση του παραρτήματος VI του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 37 παράγραφος 5,
         Εκτιμώντας τα ακόλουθα:
         
                     (1)
                  
                  
                     Μετά από έλεγχο διαπιστώθηκαν σφάλματα στο παράρτημα VI του κανονισμού (ΕΚ) αριθ. 1272/2008. Με τον κατ’ εξουσιοδότηση κανονισμό (ΕΕ) 2020/217 της Επιτροπής (2), με τον οποίο τροποποιήθηκε το εν λόγω παράρτημα, προστέθηκαν ορισμένες ουσίες στον πίνακα 3 του μέρους 3 του εν λόγω παραρτήματος. Οι εγγραφές που αφορούν τις ουσίες 2,2′,2′′,2′′′,2′′′′-(αιθανο-1,2-διυλονιτριλο)πενταοξικό πεντακάλιο, Ν-καρβοξυμεθυλιμινοδις(αιθυλενονιτριλο)τετραοξικό οξύ και (καρβοξυλατομεθυλ)ιμινοδις(αιθυλενονιτριλο)τετραοξικό πεντανάτριο περιέχουν λάθη που σχετίζονται με την προειδοποιητική λέξη. Οι ουσίες αυτές ταξινομούνται, μεταξύ άλλων, ως ουσίες ειδικής τοξικότητας στα όργανα-στόχους σε επαναλαμβανόμενη έκθεση κατηγορίας 2 και, ως εκ τούτου, θα πρέπει να επισημαίνονται με τη χρήση της προειδοποιητικής λέξης «Warning» (προειδοποίηση), η οποία αντιστοιχεί στον κωδικό προειδοποιητικής λέξης «Wng», σύμφωνα με τον πίνακα 3.9.5 του μέρους 3 του παραρτήματος I του κανονισμού (ΕΚ) αριθ. 1272/2008. Ωστόσο, ο κατ’ εξουσιοδότηση κανονισμός (ΕΕ) 2020/217 εσφαλμένα εισήγαγε τον κωδικό προειδοποιητικής λέξης «Dgr» [συντομογραφία του «Danger» (κίνδυνος)] για τις ουσίες αυτές. Τα σφάλματα αυτά θα πρέπει να διορθωθούν.
                  
               
                     (2)
                  
                  
                     Ο κανονισμός (ΕΚ) αριθ. 1272/2008 θα πρέπει συνεπώς να διορθωθεί αναλόγως.
                  
               
                     (3)
                  
                  
                     Δεδομένου ότι οι διατάξεις του κατ’ εξουσιοδότηση κανονισμού (ΕΕ) 2020/217 που περιέχουν το σφάλμα εφαρμόζονται από την 1η Οκτωβρίου 2021, η διόρθωσή τους θα πρέπει επίσης να εφαρμοστεί από την ημερομηνία αυτή.
                  
               
                     (4)
                  
                  
                     Ομοίως, προκειμένου να αντικατοπτρίζονται οι διατάξεις του κατ’ εξουσιοδότηση κανονισμού (ΕΕ) 2020/217, θα πρέπει να επιτραπεί στους προμηθευτές να εφαρμόζουν, σε οικειοθελή βάση, τις διορθώσεις που γίνονται με τον παρόντα κανονισμό σε ουσίες και μείγματα πριν από την ημερομηνία εφαρμογής του.
                  
               
                     (5)
                  
                  
                     Δεν θα πρέπει να απαιτηθεί από τους προμηθευτές να αλλάξουν τις ετικέτες και τις συσκευασίες ουσιών και μειγμάτων που έχουν διατεθεί στην αγορά πριν από την έναρξη ισχύος του παρόντος κανονισμού σύμφωνα με τον κανονισμό (ΕΚ) αριθ. 1272/2008, ώστε να αποφευχθούν περιττές δαπάνες. Δεδομένου ότι ο εσφαλμένος κωδικός προειδοποιητικής λέξης αντιστοιχεί σε τάξη σοβαρότερου κινδύνου, η διατήρηση της αντίστοιχης προειδοποιητικής λέξης στην ετικέτα δεν μειώνει το επίπεδο προστασίας της ανθρώπινης υγείας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κωδικός προειδοποιητικής λέξης «Dgr» στην έβδομη στήλη «Εικονογράμματα κινδύνου, προειδοποιητικές λέξεις, κωδικοί» του πίνακα 3 στο μέρος 3 του παραρτήματος VI του κανονισμού (ΕΚ) αριθ. 1272/2008 σχετικά με τις εγγραφές που αφορούν τις ουσίες 2,2′,2′′,2′′′,2′′′′-(αιθανο-1,2-διυλονιτριλο)πενταοξικό πεντακάλιο, Ν-καρβοξυμεθυλιμινοδις(αιθυλενονιτριλο)τετραοξικό οξύ και (καρβοξυλατομεθυλ)ιμινοδις(αιθυλενονιτριλο)τετραοξικό πεντανάτριο αντικαθίσταται από τον κωδικό προειδοποιητικής λέξης «Wng».
         
         
            Άρθρο 2
            Δεν απαιτείται από τους προμηθευτές να αλλάξουν, όπως αναφέρεται στο άρθρο 1, την ετικέτα ή τη συσκευασία των ουσιών ή των μειγμάτων που τις περιέχουν, τις/τα οποίες/-α έχουν διαθέσει στην αγορά σύμφωνα με τον κανονισμό (ΕΚ) αριθ. 1272/2008 πριν από τις 15 Νοεμβρίου 2021.
         
         
            Άρθρο 3
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Οκτωβρίου 2021.
            Κατά παρέκκλιση από το δεύτερο εδάφιο του παρόντος άρθρου, οι ουσίες που αναφέρονται στο άρθρο 1 του παρόντος κανονισμού και οι ουσίες και τα μείγματα που τις περιέχουν μπορούν, πριν από την 1η Οκτωβρίου 2021, να ταξινομούνται, να επισημαίνονται και να συσκευάζονται σύμφωνα με τον κανονισμό (ΕΚ) αριθ. 1272/2008, όπως διορθώνεται με τον παρόντα κανονισμό.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 353 της 31.12.2008, σ. 1.
         
            (2)  Κατ’ εξουσιοδότηση κανονισμός (ΕΕ) 2020/217 της Επιτροπής, της 4ης Οκτωβρίου 2019, για την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο, και για τη διόρθωση του εν λόγω κανονισμού (ΕΕ L 44 της 18.2.2020, σ. 1).